Gesin eers gewurg, vasgebind voor huis afbrandKayla McKenna, Ethan Julyan en Jeffery Shaun Julyan. Foto’s: Facebook. Die vier mense wat vroeër vandeesweek dood aangetref is nadat hul huis in Mtwalume in KwaZulu-Natal afgebrand het, is geïdentifiseer. Die polisie het bevestig Jeffrey Shaun Julyan (34), Ethan Julyan (9), Kayla McKenna (16) en Peter McKenna (73) se liggame is in die huis gekry. Lt.kol. Zandra Wiid, woordvoerder van die polisie, het aan Maroela Media bevestig die slagoffers is gewurg en vasgebind. Al vier liggame is in die slaapkamer aangetref. Volgens Wiid is die nadoodse ondersoek reeds afgehandel. Wiid het gesê ŉ man is buite die huis aangetref. “Hy is hospitaal toe geneem vir rookinaseming maar is intussen weer ontslaan.” Maroela Media het vroeër berig Pat Symcox, legendariese krieketspeler, oud-Protea en voorsitter van die Mtwalume-huiseienaarsvereniging, het sy skok en hartseer uitgespreek nadat hy en sy vrou Dinsdagmiddag die brand aanskou het. Symcox woon al vir 20 jaar in KwaZulu-Natal en het op sy Facebook-blad geskryf dat hy en sy vrou na die toneel uitgeroep is. “Ons het ons daarheen gehaas, maar was te laat. Ons is saam met die polisie laaste van die toneel af en het [Woensdagoggend] met swaar harte wakker geword. ŉ Hele gesin is uitgewis. Dit is ŉ nag wat ek nooit weer wil oorhê nie,” het Symcox geskryf. Lt.kol. Thulani Zwane, woordvoerder van die polisie, het vroeër aan Maroela Media gesê dat die gesin se huis vermoedelik aan die brand gesteek is. “Die motief is in dié stadium nog onduidelik,” het Zwane gesê. Vier sake van moord word ondersoek.